Diari Oficial de la Generalitat Valenciana


Sumari del DOGV 3266, del 17-06-1998 (1998/4521)

RESOLUCIÓ de 30 d'abril de 1998, del secretari general de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación Politécnica.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3266

Data del DOGV
:   17-06-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/4521


Data del document
:   30-04-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 30 d'abril de 1998, del secretari general de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación Politécnica. [1998/4521]
  
Vista la sol·licitud de data 18 de febrer de 1998, amb el número de Registre 8.921, efectuada per la Sra. Mercedes Valle Pechuán, en representació de la Fundación Politécnica, en què se sol·licitava la inscripció de dita entitat en el Registre de Fundacions de la Comunitat Valenciana, en base als següents
  
Antecedens de fet
  
Primer
  
Que segons l'escriptura de data 30 de desembre de 1997, i amb número de protocol 4.481, atorgada davant del notari de l'il·lustre Col·legi de València, Sr. Francisco Badía Gascó, va comparéixer el Sr. Francisco-Javier Zabaleta Meri, en representació de la Asociación Antiguos Alumnos Universidad Politécnica de Valencia, davant de dit notari amb la voluntat de constituir en aqueix acte la Fundació denominada "Fundación Politécnica".
  
Així mateix van comparéixer, en el seu nom i dret, als efectes d'acceptar el nomenament com a patrons de la fundació, el Sr. Vicente-Agustín Cloquell Ballester, el Sr. Joaquín Laserna Cuelliga i el Sr. Juan Ranchal Padilla.
  
Observades pel Protectorat determinades deficiències en la documentació presentada, aquestes van ser esmenades mitjançant escriptura de ratificació i rectificació, atorgada pel Sr. Francisco-Javier Zabaleta Meri, davant del mateix notari, en data 15 d'abril de 1998, i amb el número 1.195 del seu protocol.
  
Segon
  
Segons l'article 6 dels seus Estatuts, la fundació té per objecte i fins els següents: l'edició i difusió de tot tipus de publicacions que siguen elaborats o promoguts per la fundació, així com la inclusió de la fundació en mitjans de comunicació públics o privats, per a la consecució dels següents fins: la difusió i foment de la Comunitat Universitària Politècnica; promoure i fomentar la relació entre els seus beneficiaris, entre aquests i altres entitats públiques o privades i entre la Universitat Politècnica de València i els seus antics alumnes; contribuir al desenrotllament del país mitjançant el foment de la innovació tecnològica a les empreses espanyoles; desenrotllar aquelles activitats que es consideren necessàries per al desenvolupament professional i l'ocupació dels seus beneficiaris.
  
Igualment, la fundació podrà organitzar activitats de formació permanent dels seus beneficiaris a través de cursos, seminaris, conferències i activitats formatives en general, i realitzar qualsevol classe d'activitats com ara estudis d'ocupació, estudis i investigacions, anàlisi dels titulats, contractació i pràctiques en empreses, cursos de formació i establir tot tipus de premis, incentius, ajudes o beques, participar en els instituïts per tercers i qualssevol altres activitats que el Patronat estime oportunes per a la consecució dels fins reflectits.
  
De conformitat amb l'article 7 estatutari, seran potencials beneficiaris de la Fundació totes aquelles persones vinculades directament o indirectament amb la Universitat Politècnica de València, i qualsevol altra persona que reunisca les condicions i caràcters exigits per l'índole dels seus fins.
  
Tercer
  
La dotació de la fundació, segons consta en l'escriptura de ratificació i rectificació, de data 15 d'abril de 1998, és de quatre milions de pessetes (4.000.000 PTA), que és aportada pel fundador, Asociación Antiguos Alumnos Universidad Politécnica de Valencia, de la següent forma: un milió de pessetes (1.000.000 PTA), ja desembossat en la mateixa constitució, i la resta, tres milions de pessetes (3.000.000 PTA), seran aportats per l'Associació, a raó d'un milió de pessetes (1.000.000 PTA), en cadascun dels exercicis, 1998, 1999 i 2000.
  
La realitat de l'aportació dinerària d'un milió de pessetes (1.000 000 PTA) s'acredita mitjançant un certificat de l'entitat de crèdit Barclays Bank, SA, incorporat a l'escriptura de constitució.
  
Quart
  
D'acord amb allò que s'ha previst en l'atorgament cinqué de l'escriptura constitucional de 30 de desembre de 1997, i el títol III dels Estatuts continguts en l'escriptura de ratificació i rectificació de data 15 d'abril de 1998, el Patronat és l'òrgan suprem de govern de la fundació. El Patronat estarà constituït per set membres: el president de la Asociación de Antiguos Alumnos de la Universidad Politécnica de València, que serà president de la fundació; quatre patrons designats per la Junta Directiva de dita associació, i dos patrons més designats pel president de la Fundació, d'entre els col·laboradors, protectors o honoraris de la fundació, o d'entre els membres de la comunitat universitària, una vegada la fundació estiga inscrita i el nomenament de la qual serà ratificat pel Patronat. A excepció del president, els altres patrons exerciran el seu càrrec per un període de quatre anys, i podran ser reelegits, per iguals períodes de temps.
  
El Patronat inicial queda compost per les següents persones que van acceptar els seus càrrecs de conformitat amb la legislació vigent:
  
Presidente. Sr. Francisco-Javier Zabaleta Meri, president de la Asociación de Antiguos Alumnos de la Universidad Politécnica de Valencia.
  
Quatre patrons, designats per la Junta Directiva de la Asociación de Antiguos Alumnos de la Universidad Politécnica de Valencia: Sr. Vicente-Agustín Cloquell Ballester, Sr. Joaquín Laserna Cuelliga, Sr. Patricio Montesinos Sanchis i el Sr. Juan Ranchal Padilla.
  
Dos patrons, la designació dels quals correspon al president de la fundació: seran elegits amb posterioritat a aquesta resolució.
  
La resta de l'articulat estatutari regula totes les qüestions previstes legalment en matèria de fundacions.
  
Fonaments jurídics
  
Primer
  
La Constitució inclou en el títol I, capítol II, secció II, article 34, el dret de fundació per a fins d'interés general.
  
Segon
  
L'article 1 de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de mode durador el seu patrimoni a la realització de fins d'interés general, circumstàncies que concorren en el present cas.
  
Tercer
  
Segons l'article 10.2, paràgraf primer, de la Llei de Fundacions citada, l'aportació de la dotació podrà fer-se de forma successiva, en el cas de la qual el desembossament inicial serà almenys del 25 per 100, i s'haurà de fer efectiva la resta en un termini no superior a cinc anys comptats des de l'atorgament de l'escriptura pública de constitució de la fundació, la qual cosa es compleix en el present cas.
  
Així mateix, segons els articles 3, especialment el seu tercer número, i 22,5, lletra f), del Reglament de Fundacions de Competència Estatal, aprovat pel Reial Decret 316/1996, de 23 de febrer (BOE, del 6 de març), el Protectorat ha de vetlar en tot moment per la integritat i suficiència de la dotació, el que exigeix "ab initio" establir l'obligació -i exigir en conseqüència a la Fundació- d'acreditar degudament al Protectorat l'efectivitat de les aportacions dotacionals que queden pendents per als exercicis 1998, 1998 i 2000.
  
Quart
  
Examinats els fins de la fundació, la dotació així com l'aportació efectivament realitzada, aquells es consideren d'interés general, i aquesta inicialment suficient per a la inscripció, de conformitat amb allò que s'ha establit en l'article 11.b) del Decret 60/95 de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Cinqué
  
La carta fundacional i els Estatuts, continguts en l'escriptura pública de 30 de desembre de 1997, esmenats per l'escriptura de ratificació i rectificació de 15 d'abril de 1998, reuneixen els requisits bàsics dels articles 8 i 9 de la vigent Llei 30/94, de 24 de novembre, per la qual cosa la Fundació pot ser reconeguda, tenint en compte el fi que persegueix segons l'article 6 dels seus Estatuts.
  
No obstant això, atesa la redacció definitiva del títol sisé dels Estatuts fundacionals consignats en l'escriptura de data 15 d'abril de 1998, -que eliminen l'expressió "socis"- s'entén que la referència de l'article 9.1, lletra C), dels Estatuts als "socis de la fundació", ha de ser-ho als "col·laboradors, protectors i honoraris fundacionals".
  
Sisé
  
L'expedient ha sigut tramitat per la Direcció General d'Interior de la Conselleria de Presidència, a través del Servei d'Entitats Jurídiques, en virtut de les atribucions que té conferides pels decrets 4/1997, i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, tot això, en relació amb el Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana i l'article 10 de l'Ordre de 23 de maig de 1996, en la redacció donada a aquesta per l'Ordre de 25 de novembre de 1996, pel que fa a l'estructura administrativa a nivell de servei.
  
Vistos la Constitució, la Llei 30/94, de 24 de novembre, el Reial Decret 316/96, de 23 de febrer, pel qual s'aprova el Reglament de Fundacions de Competència Estatal, el Decret 60/95, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i la resta de normativa de pertinent aplicació, resolc:
  
Primer
  
Inscriure com a fundació la denominada "Fundación Politécnica" en el Registre de Fundacions de la Comunitat Valenciana amb el número 296(V) i classificar-la de caràcter cultural i docent. El seu domicili radicarà a València, Universitat Politècnica, Camí de Vera, s/n.
  
Segon
  
Aprovar els Estatuts per què ha de regir-se la Fundació, elevats a escriptura pública davant del notari de l'Il·lustre Col·legi de València, Sr. Francisco Badía Gascó, en data 30 de desembre de 1997, amb el número 4.481 del seu protocol, esmenada per una altra escriptura autoritzada pel mateix notari, en data 15 d'abril de 1998, i amb el número 1.195 del seu protocol.
  
Tercer
  
Inscriure en el citat Registre el nomenament del primer Patronat segons figura en l'antecedent de fet quart de la present Resolució.
  
Quart
  
El Patronat de la Fundació haurà d'acreditar al Protectorat la realitat dels desembossaments dotacionals que s'efectuen fins a completar el total del capital fundacional escripturat en la constitució, mitjançant l'aportació dels certificats d'ingrés corresponents efectuats en entitat de crèdit, degudament testimoniats notarialment.
  
Notifiqueu l'actual Resolució, amb l'advertiment que contra aquesta, que no esgota la via administrativa, podrà presentar recurs ordinari davant d'aquest òrgan o davant del conseller de Presidència en el termini d'un mes, a comptar des de la data de la seua notificació, de conformitat amb allò que s'ha disposat en el Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.